อย่านอน! คลังขยายลงทะเบียนชิมช้อปใช้เก็บตก2ล้านคน
คลังขยายเวลาลงทะเบียนชิมช้อปใช้เก็บตก 2 ล้านคน ดันเปิดเฟส 2 สิ้นเดือนนี้ ดันเศรษฐกิจโต 3%
2 ต.ค. 2562

คลังขยายเวลาลงทะเบียนชิมช้อปใช้เก็บตก 2 ล้านคน ดันเปิดเฟส 2 สิ้นเดือนนี้ ดันเศรษฐกิจโต 3%
นายอุตตม สาวนายน รมว.คลัง โครงการชิมช้อปใช้เฟส 2 จะเริ่มภายในสิ้นเดือนนี้ ตอนนี้ทางสำนักงานเศรษฐกิจการคลัง (สศค.) ประเมินผลโครงการเฟสแรกอยู่เพื่อที่จะดำเนินการในเฟส 2 ต่อไป ส่วนจะมีการให้วงเงินเพิ่มอีกเป็นจำนวน 1,000 บาท และให้กับผู้ลงทะเบียนเดิม 10 ล้านคน หรือ เปิดให้ลงทะเบียนเพิ่มรอบใหม่ ยังไม่ได้ข้อสรุป
รมว.คลัง กล่าวว่า มาตรการชิมช้อปใช้เป็นส่วนหนึ่งที่ช่วยกระตุ้นเศรษฐกิจ ที่ได้รับผลกระทบจากสงครามการค้าโลก เป็นการสร้างความมั่นใจให้กับผู้บริโภคภายในประเทศ ซึ่งกระทรวงการคลังยังหวังว่าเศรษฐกิจปีนี้จะขยายตัวได้ 3%
ด้านนายลวรณ แสงสนิท สศค. เปิดเผยว่า กระทรวงการคลังจะเปิดให้ประชาชนสามารถลงทะเบียนเพื่อขอรับสิทธิ์ 1,000 บาท จากมาตรการชิมช้อปใช้ต่อไปอีก หลังจากที่ครบกำหนดลงทะเบียนในช่วง 10 วันแรก (23 ก.ย.-2 ต.ค.2562) ที่ 10 ล้านคน แต่ปรากฏว่าเป็นผู้ขอใช้สิทธิ์ที่ไม่ผ่านคุณสมบัติ เฉลี่ยวันละ 2 แสนราย หรือ อีกประมาณ 2 ล้านคน ก็จะเปิดรับสมัครเพิ่มอีกวันละ 1 ล้านคน จนครบกำหนดที่ 10 ล้านคนตามเป้าหมายที่วางไว้ ซึ่งเป็นไปตามกรอบเวลามาตรการ ที่จะสิ้นสุดในวันที่ 15 พ.ย.2562
ทั้งนี้ จากข้อมูลล่าสุดพบว่า ผู้ที่ลงทะเบียนรับสิทธิ์ มีการใช้จ่ายช่วง 5 วันแรก (27 ก.ย.-1ต.ค.2562) เพิ่มขึ้นเป็น 7 แสนราย จาก 3 วันแรกที่ 3.7 แสนราย คิดเป็นวงเงิน ที่ 628 ล้านบาท จาก 300 ล้านบาท ซึ่งเป็นไปตามเป้าหมายของกระทรวงการคลัง ที่ต้องการเกิดเม็ดเงินหมุนเวียนในระบบเศรษฐกิจ และ ส่งเสริมให้ประชาชนปรับตัวเข้าสู่สังคมไร้เงินสด และจากการประเมินหากมีการใช้จ่ายเงินเต็มกรอบเป้าหมาย จะมีเม็ดเงินสู่ระบบเศรษฐกิจประมาณ 70,000 ล้านบาท จากการใช้จ่ายเงินในกระเป๋า 1 ที่ 10,000 ล้านบาท และกระเป๋า 2 ที่ประชาชนใช้จ่ายเพื่อได้รับแคชแบ็ค 15% อีก 60,000 บาท โดยกระทรวงการคลังตั้งงบไว้เพื่อจ่ายคืนจำนวน 9,000 ล้านบาท
นายลวรณ กล่าวว่า ยืนยันว่ามาตรการชิมช้อปใช้ ไม่ได้เป็นการเอื้อผู้ประกอบการรายใหญ่ ซึ่งจากยอดใช้จ่าย 628 ล้านบาท จากการเก็บข้อมูล เป็นการใช้กับร้านค้า ห้างขนาดใหญ่ แค่ 20% ส่วนใหญ่จะใช้จ่ายผ่านร้านค้าชุมชน เป็นผลมาจากการวางระบบ ที่อนุญาตให้ผู้ประกอบการ 1 ราย สามารถเปิดจุดชำระเงินได้ 20 จุด เพื่อต้องการให้คนไปใช้สิทธิ์กับร้านเล็กๆ มากขึ้น
นอกจากนี้ ยืนยันว่าตัวเลขผู้ใช้สิทธิ์ 10 ล้านคน มีที่มาที่ไป มีการกำหนดกลุ่มเป้าหมายชนชั้นกลาง วัยทำงาน ชัดเจน ซึ่งมีจำนวนกว่า 10 ล้านคน เพราะกลุ่มอื่นไม่ใช้เป้าหมายโดยตรงของมาตรการ เช่น กลุ่มผู้ถือบัตรสวัสดิการแห่งรัฐ 14.5 ล้านคน กลุ่มเกษตรกรที่มีมาตรการชดเชยอยู่เดิม 15 ล้านคน กลุ่มผู้มีอายุต่ำกว่า 18 ปี อีก 13 ล้านคน และกลุ่มผู้สูงอายุ 70-80 ปี อีก 13 ล้านคน ซึ่งมีข้อจำกัดในการเข้าร่วมมาตรการ แต่อย่างไรก็ดี พบว่าประชาชนทุกกลุ่มให้ความสนใจกับมาตรการมาก เช่น มีผู้สูงอายุเกิน 100 ปีมาลงทะเบียนใช้สิทธิ์ชิมช้อปใช้ จำนวน 5-6 ราย
 
////